ธ.ก.ส.ขยายสินเชื่อเครื่องยนต์เกษตร
ธ.ก.ส.อนุมัติ 35,000 ล้านบาท ขยายสินเชื่อเครื่องจักรเครื่องยนต์ทางการเกษตร หลังความต้องการยังมีมาก
9 ม.ค. 2556

ธ.ก.ส.อนุมัติ 35,000 ล้านบาท ขยายสินเชื่อเครื่องจักรเครื่องยนต์ทางการเกษตร หลังความต้องการยังมีมาก
นายชัยวัฒน์  ปกป้อง ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า จากการที่ ธ.ก.ส. ได้ดำเนินโครงการสินเชื่อจัดหาเครื่องจักรเครื่องยนต์ทางการเกษตรในวงเงิน 15,000 ล้านบาท เป็นระยะเวลา 3 ปี ตั้งแต่ปี 2554 - 31 มีนาคม 2557 นั้น ปัจจุบันธ.ก.ส. ได้จ่ายสินเชื่อตามโครงการไปแล้วจำนวน 15,655 ล้านบาท จำนวนลูกค้าที่เข้าร่วมโครงการ 50,844 ราย โดยสามารถช่วยลดต้นทุนด้านดอกเบี้ยแก่ลูกค้าได้กว่า 5,000 ล้านบาท ทั้งนี้ ยังคงมีลูกค้าแจ้งความประสงค์ขอใช้บริการสินเชื่อดังกล่าวอย่างต่อเนื่องดังนั้น เพื่อตอบสนองความต้องการของลูกค้า ธ.ก.ส.จึงขยายวงเงินสินเชื่อในโครงการนี้เพิ่มเติมอีกจำนวน 20,000 ล้านบาท รวมเป็น35,000 ล้านบาท
โครงการนี้จัดสินเชื่อเป็น 2 ประเภท คือ 1.เพื่อเป็นค่าลงทุนซื้อทรัพย์สินประเภทเครื่องจักรกลการเกษตร เครื่องยนต์ที่ใช้ในการผลิต การแปรรูป ยานพาหนะในการบรรทุกขนส่ง และหรือพร้อมอุปกรณ์ต่อพ่วง เช่น รถไถนั่งขับ รถเกี่ยวข้าว รถสีข้าว รถสีข้าวพร้อมเครื่องสี รถสีข้าวโพด รถสีข้าวโพดพร้อมเครื่องสี เครื่องจักรกลการเกษตร รถยนต์บรรทุกขนส่ง หรือ 2.เพื่อนำเงินกู้ไปชำระค่าเช่าซื้อกับบริษัทผู้ประกอบกิจการให้เช่าซื้อหรือลีสซิ่ง หรือบริษัทในเครือตัวแทนจำหน่าย หรือผู้ประกอบการที่ดำเนินกิจการในลักษณะเดียวกัน พร้อมกับโอนกรรมสิทธิ์ในทรัพย์สินดังกล่าวมาเป็นของเกษตรกร หรือของบุคคลอื่นในครอบครัว
ทั้งนี้เกษตรกรลูกค้าที่เข้าร่วมโครงการสินเชื่อจัดหาเครื่องจักรเครื่องยนต์ จะได้รับการลดหย่อน ในเรื่องหลักประกันไม่ว่าจะเป็นการจำนองอสังหาริมทรัพย์ หรือใช้บุคคลค้ำประกัน โดยให้วงเงินกู้ 80-100 % ของทรัพย์สิน สามารถผ่อนชำระคืนได้สูงสุดถึง 8 ปี คิดอัตราดอกเบี้ยแบบต้นเงินลดดอกเบี้ยลด ซึ่งต่ำกว่าระบบเช่าซื้อ(Flat Rate) เป็นการช่วยลดภาระค่าใช้จ่ายดอกเบี้ย อันจะเป็นการลดต้นทุนการผลิต ทำให้ลูกค้ามีกำไรสุทธิ(Net Profit)สูงขึ้น
กรณีลูกค้าขอกู้ซื้อใหม่ การคิดดอกเบี้ยแบบต้นลดดอกลดจะทำให้ลูกค้าประหยัดค่าใช้จ่ายดอกเบี้ยอย่างน้อย 100,000 บาทต่อราย และกรณีกู้ไปชำระค่าเช่าซื้อกับบริษัทผู้ประกอบการ ได้แก่ บริษัทสยามคูโบต้า คอร์ปอเรชั่น จำกัด และบริษัทยันม่าร์ แคบปิตอล (ไทยแลนด์) จำกัด จะช่วยลดภาระดอกเบี้ยของเกษตรกรได้ประมาณ 60,000 บาทต่อราย เนื่องจากทั้ง 2 บริษัทมีข้อตกลงร่วมกับ ธ.ก.ส. ว่าจะลดดอกเบี้ยเงินกู้ในอัตรา 80% ของดอกเบี้ยคงเหลือที่คิดคำนวณไว้ล่วงหน้า 
โครงการดังกล่าวนอกจากช่วยลดภาระดอกเบี้ย ยังเป็นการให้โอกาสกับเกษตรกรที่ไม่มีเงินทุนหรือหลักทรัพย์จำนอง ได้มีเครื่องจักรกลที่ใช้ในการผลิตเป็นของตนเองและสามารถนำไปให้บริการรับจ้างแก่เกษตรกรอื่นๆในพื้นที่ เพื่อเพิ่มรายได้ นอกจากนี้การใช้เครื่องจักรเครื่องยนต์ทางการเกษตรยังสะท้อนถึงทิศทางการผลิตทางการเกษตรที่จำเป็นต้องใช้เครื่องจักรมาทดแทนการใช้แรงงานคน รองรับปัญหาการขาดแคลนแรงงานในภาคการเกษตรที่มีมากขึ้น